THAI ปรับลดราคาค่าบริการไวไฟบนเครื่องบิน เริ่มมีผลวันนี้
THAI ปรับลดราคาค่าบริการไวไฟบนเครื่องบิน เริ่มมีผลวันนี้
6 พ.ย. 2558

นายจรัมพร โชติกเสถียร กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า บริษัทปรับลดอัตราค่าบริการ THAI Sky Connect ซึ่งเป็นบริการไวไฟ (Wi-Fi) บนเครื่องบินเพื่อตอบสนองความต้องการของผู้โดยสารให้ได้รับความสะดวกสบายและไม่พลาดการติดต่อสื่อสารออนไลน์ระหว่างการเดินทางบนเครื่องบิน ในราคาเริ่มต้นขนาด 5 เมกะไบต์ ราคา 4.99 ดอลลาร์สหรัฐฯ ตั้งแต่วันนี้ เป็นต้นไป
โดยตั้งแต่ต้นปี 2557 การบินไทยได้เปิดให้บริการ THAI Sky Connect หรือบริการไวไฟบนเครื่องบิน เพื่อเป็นการตอบสนองความต้องการของผู้โดยสารซึ่งเป็นนักเดินทางที่มีไลฟ์สไตล์ในการติดต่อสื่อสารออนไลน์แม้ในขณะเดินทางอยู่บนเครื่องบิน ซึ่งที่ผ่านมา THAI Sky Connect ได้รับการตอบรับจากผู้โดยสารเป็นอย่างดี และเพื่อเป็นการสมนาคุณแก่ผู้โดยสารที่เป็นลูกค้าของการบินไทย บริษัทฯ ได้ปรับลดอัตราค่าบริการ THAI Sky Connect ใหม่ และนำเสนอแพ็คเกจที่หลากหลายเพื่อให้เหมาะกับความต้องการใช้งานได้มากขึ้น เพื่อให้ผู้โดยสารสามารถเลือกใช้บริการได้ตามปริมาณการใช้งานของตนเอง โดยสามารถชำระค่าบริการได้อย่างง่ายดายผ่านบัตรเครดิตหรือบัตรเดบิต
ทั้งนี้ อัตราค่าบริการใหม่ของ THAI Sky Connect เริ่มต้นแพ็คเกจราคาใหม่ที่พิเศษสุด ดังนี้
– ขนาด 5 เมกะไบต์   ราคา 4.99 ดอลลาร์สหรัฐฯ
– ขนาด 10 เมกะไบต์ ราคา 8.99 ดอลลาร์สหรัฐฯ
– ขนาด 20 เมกะไบต์ ราคา 16.99 ดอลลาร์สหรัฐฯ
– ขนาด 30 เมกะไบต์ ราคา 24.99 ดอลลาร์สหรัฐฯ
อนึ่ง การบินไทยให้บริการ THAI Sky Connect ในเครื่องบิน จำนวน 13 ลำ ประกอบด้วยเครื่องบินแอร์บัส A380-800 จำนวน 6 ลำ ทำการบินในเส้นทางต่างๆ อาทิ ลอนดอน ปารีส แฟรงก์เฟิร์ต โตเกียว ฮ่องกง เป็นต้น และเครื่องบินแอร์บัส A330-300 (33H) จำนวน 7 ลำ ซึ่งทำการบินในเส้นทางต่างๆ อาทิ โตเกียว ฟูกูโอกะ กัลกัตตา ไทเป ย่างกุ้ง ฮ่องกง และ ดูไบ เป็นต้น